Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 327/12/8806	Košice, 21.8.2012
EEČ : 2-65-202-2012

U Z N E S E N I E

Trestná vec:	obvinená XXXXX  
Prečin:	Sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v Moldave nad Bodvou, okres Košice -okolie, ako poštová doručovateľka s podpísanou dohodou o hmotnej zodpovednosti dňa 19. 03. 2012 z jej pridelenej dennej pokladničnej hotovosti si prisvojila hotovosť v sume 455,79 € a následne sfalšovala podpisy na platobných príkazoch a tak nevyplatila dávky XXXXX v sume 378,10 €, XXXXX v sume 350,86 € a XXXXX v sume 602,04 €, ktoré finančné prostriedky si taktiež prisvojila, čím svojím konaním pre Slovenskú poštu a. s. so sídlom Partizánska cesta č. 9, Banská Bystrica, spôsobila celkovú škodu v sume 1.786,79 €.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
14 mesiacov
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

Uznesením povereného policajta OO PZ XXXXX  sp. zn. ORP-412/MO-KS-2012  zo dňa 25. 05. 2012 bolo vznesené obvinenie XXXXX pre prečin sprenevery podľa § 213 ods. 1 Trestného zákona spáchaný na tom skutkovom základe, ako je to uvedené vo výrokovej časti tohto uznesenia.

Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,

b/ nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu,

c/ vzhľadom na osobu obvineného s prihliadnutím na jeho doterajší život a na okolnosti prípadu možno dôvodne takéto rozhodnutie považovať za dostačujúce.

	Po skončení skráteného vyšetrovania poverený policajt predložil na tunajšiu prokuratúru vyšetrovací spis s návrhom na podmienečné zastavenie trestného stíhania obv. XXXXX.

	Po preskúmaní spisového materiálu som návrh povereného policajta akceptoval. V priebehu skráteného vyšetrovania bola k veci vypočutá obv. XXXXX, svedkovia, ako aj boli zabezpečené na vec sa vzťahujúce listinné dôkazy. Zároveň som zistil, že u obvinenej XXXXX sú splnené zákonné podmienky pre podmienečné zastavenie trestného stíhania.

	Trestný zákon za trestný čin, pre ktorý je obvinená stíhaná, ustanovuje hornú hranicu trestu odňatia slobody na dva roky.

	Obvinená XXXXX sa k spáchaniu trestnej činnosti v prípravnom konaní v celom rozsahu priznala, vyhlásila, že spáchala skutok, svoje konanie oľutovala a požiadala prokurátora o podmienečné zastavenie trestného stíhania. 

	Svedok - poškodený XXXXX, splnomocnený zástupca Slovenskej pošty a. s. vo svojej výpovedi uviedol, že konaním obvinenej vznikla pre Slovenskú poštu a. s. celková škoda v sume 1.786,79 €, avšak táto bola v plnej výške uhradená a preto si náhradu škody neuplatňujú.

Zo správy z miesta trvalého bydliska obvinená nie je bližšie charakterizovaná. 

XXXXX doposiaľ nebola súdne trestaná.

	Vzhľadom na osobu obvinenej a na okolnosti prípadu možno považovať podmienečné zastavenie trestného stíhania s uložením skúšobnej doby v trvaní      14  mesiacov za dostačujúce.

	Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Aurel Rečičár
prokurátor